齊人畫禮器
作者：李石
朝代：宋

paragraphs: 漆器侈初俗，長袖喧都城。
如何古邃殿，天開垂日星。
奇奇與怪怪，惝怳不識名。
我嘗閲此畫，肇自齊永明。
人間務備物，未易窮丹青。
憶昨因郊丘，盛禮嚴天庭。
器服各異數，如此係大成。
仰瞻萬乘聖，遠想三代英。
蟣蝨容著足，鴛鷺參結綪。
西歸訪江梅，鈞天夢初醒。
心焉感此畫，眼角泫欲零。
所見恐未夥，蜀都問君平。